title: a – i va h.k. juftlar bilan farqlanuvchi so‘zlar tanlash, birinchi bo‘g‘inida u, o‘
text: 558
  foydalaniladi. U o‘quvchining doimiy yo‘ldoshi, darslik materilallarini to‘ldiruvchi
  zarur qo‘llanma sanaladi.
  Ensiklopediya va izohli lug‘atlar bilan ishlash. Ensiklopediya ilm-
  fanning hamma sohalarini o‘z ichiga olagan yoki biror soha bo‘yicha keng, to‘liq
  ma’lumot beradigan lug‘at tarzidagi ilmiy to‘plam yoki qomusdir. O‘quvchi bu
  qomusdan barcha jumboqlarga javob topadi, istagan bir tushuncha haqida keng va
  atroflicha ma’lumot oladi. Ayniqsa, o‘quvchilar lug‘atini yangi tushunchalar bilan
  boyitishda, bu tushunchalarni ularning iste’moliga ko‘chirishda entsiklopediya
  lug‘atlar muhim ahamiyat kasb etadi. Ona tili mashg‘ulotlarida maktab
  o‘quvchilari uchun ixtisoslashtirilgan “U kim – bu nima” (ikki tomlik)
  entsiklopediyasidan unumli foydalanish mumkin. O‘quvchilar ushbu qomusdan
  foydalanib, ma’lum bir sohaga taalluqli tushunchalar ro‘yxatini tuzishlari, bu
  tushunchalarning ma’nosini aniqlashlari, tushuncha va so‘z orasidagi farqni bilib
  olishlari kerak.
  Izohli lug‘atlar ona tili mashg‘ulotlarida tez-tez kerak bo‘ladigan
  qo‘llanmalardir. Ulardan unumli foydalanish o‘quvchilar nutqini ko‘p ma’noli
  so‘zlar, ma’nodosh, uyadosh va qarama – qarshi ma’noli so‘zlar, tasviriy ifoda va
  iboralar, frazeologik birikmalar bilan boyitish, ma’nosi har xil, shakli bir-biriga
  yaqin so‘zlar (paronimlar)ni farqlash, so‘zlarning ma’no nozikligi va qaysi uslubga
  xosligini aniqlashga yordam beradi. Ayniqsa, lug‘atdan foydalangan holda ayni bir
  so‘zning ham turli ma’nolarini, ham ma’nodoshlarini, ham uyadoshlarini aniqlash
  maqsadga muvofiqdir. Shu bois, boshlang‘ich sinf o‘quvchilariga lug‘at bilan
  ishlash texnikasini o‘rgatish, Ona tili darslarida bu ko‘nikmani shakllantirib borish
  lozim.